Rowers dreig om kind (5) in oond te drukFoto: Verskaf. Vier verdagtes het gedreig om ŉ vyfjarige meisie in die oond te druk as haar gesin nie waardevolle items aan hulle oorhandig tydens ŉ huisroof in Old Inandaweg in Verulam in KwaZulu-Natal nie. Reaction Unit South Africa (Rusa) het in ŉ verklaring op sy Facebook-blad gesê die voorval het Dinsdag omstreeks 08:45 plaasgevind. “Beamptes is na die toneel ontbied deur een van die slagoffers. Daar kon vasgestel word dat die verdagtes toegang tot die huis verkry het deur ŉ oop deur. Hulle het die gesin, ŉ huishulp en ŉ man wat gehuur is om teëlwerk aan die huis te doen aangehou,” het Rusa gesê. Een van die verdagtes het glo ŉ handwapen by hom gehad en geëis om die kluis te sien. “Hulle het gedreig om die vyfjarige meisie in die oond te druk as daar nie aan hulle eise voldoen word nie.” Een van die slagoffers het ŉ verdagte na ŉ slaapkamer gelei en gewys waar die kluis in ŉ kas weggesteek is. Volgens Rusa het die verdagtes die kluis van die muur losgebreek met ŉ graaf. “Hulle het die slagoffers met kabelbinders en toue vasgebind en hulle in een van die slaapkamers toegesluit.” Volgens Rusa het die verdagtes van die toneel gevlug met die kluis waarin daar sewe selfone en ŉ onbevestigde hoeveelheid kontant was. Die slagoffers kon daarin slaag om hulself te bevry en het hulp ontbied. Foto: Verskaf.